Talskvinde for festivalen Christina Bilde kalder det i en pressemeddelelse 'fantastisk', at festivalen kan melde om udsolgt rekordhurtigt forud for festival nummer 50.

- 80.000 deltagere har valgt den fulde oplevelse med musik, kunst, aktivisme og fællesskab gennem otte dage til, og det betyder, at vi efter al forventning kan donere et millionbeløb til gode formål efter festivalen.

Festivalerne er klar med programmer hurtigere

Det rekordhurtige salg kommer ikke som en stor overraskelse for P3-værten Pelle Peter Jencel, fordi Roskilde Festival offentliggjorde sit fulde program i sidste uge.

Men han peger på, at Roskilde Festival lige som alle andre festivaler offenliggører deres programmer tidligere, end de gjorde før.

- Konkurrencen er blevet større mellem festivalerne, fordi der er kommet flere store festivaler, der konkurrerer om de samme udenlandske hovednavne – ikke kun i Danmark, men også i udlandet. Derfor får festivalerne navnene på plads hurtigere end før, og det fremskynder også salget af billetter, fordi de hurtigere er klar med det samlede program, som jo i høj grad er det, der sælger billetterne, siger han.

Kritik af Roskilde-programmet

Roskilde Festivals fulde musikprogram delte ellers vandene, da det blev offentliggjort. Nogle kaldte det 'sløvt' og 'det værste program' på de sociale medier, men det har tilsyneladende ikke har nogen indvirkning på billetsalget. Heller ikke det kommer bag på P3-værten.

- I alle de 19 år, jeg har været til Roskilde, er programmet blevet kritiseret. Det skyldes primært, at Roskilde Festival præsenterer flere udforskende navne, og at der er nogle, der hellere vil have de mere kendte bands. Jeg synes, det er et glimrende og bredt program med vigtige navne som Kendrick Lamar og en underskov af danske spændende navne som eksempelvis Ganger, Tessa og Av av av, siger Pelle Peter Jencel.

Enkeltdagsbilletter er stadig til salg

Det er stadig muligt at købe billetter til de enkelte dage. Festivalen skriver, at den også forventer at få udsolgt her, men at det er ikke sket endnu.

Samtidig med at billetterne til det fulde program er udsolgt, advarer Roskilde Festival om, at der kan ske svindel med salg af billetterne, når de sælges fra uofficielle kanaler såsom Viagogo.

- Hvis billetter sjæles eller mistes, kan billetnumre gøres ugyldige. På denne måde kan svindlere forsøge at sælge billetter, som i virkeligheden er ugyldige, skriver Roskilde Festival.

Årets festival holdes fra 27. juni til 4. juli.